
Dimissa haud ita pridem Aesinae Ecclesiae procuratione , 
gravissimo sane Episcopatus onere , uti spes erat , in poste- 
rum relevatus , ecce iterum subire illud cogor, ac tamquam 
ex portu aliquo, ubi tantisper constitissem, pristinis illis cura- 
rum fluctibus , ac jactationi proponor. Quum enim Jacobus 
Iustinianius Cardinalis vir omni laude spectatissimus e vivis 
excesserit, visum est SSmo Duo Nostro GREGORIO XVI. 
Pont. Max. , ut in eius locum ipse suffectus Ecclesiam istam 
Albanensem moderandam susciperem. Equidem re expertus 
quantum negocii, quantum sollicitudinis Episcopatus habeat, 
modis omnibus illum a me fuissem deprecatus , nisi menti . 
succurrisset , supremi Antistitis voluntati , ex qua divinum 
consilium innotesceret , plane mihi esse acquiescendum , et 
ab ipsius bonitate Numinis necessariam opem praesidium- 
que in tanti curatione muneris expectandum. Nec mediocrem 
mihi alacritatem attulit florentis istius Ecclesiae laus , quae 

prope Urbem sita , sedem , atque arcem Christianae fidei 
aetate qualibet praeclaris meritorum ornamentis enituit; quae 
cogitatio sic me trepidantem confirmavit , erexit , ut susce- 
pti iterum tam solliciti muneris non omnino poeniteat. 

Vester itaque Episcopus renuntiatus , Venerabiles Fra- 
tres , et dilecti in Christo filii, non deterrebor, quin om- 
nia mea studia , consilia , labores , omnes denique meae 
vitae rationes vestrarum animarum utilitatibus plane devo- 
veam ; ac tamquam in aliqua specula collocatus manebo in 
perpetua vigilia ne populus meae fidei concreditus quidquam 
capiat detrimenti. Utinam superiorum Antistitum , ac po- 
stremi inprimis , qui vos summa cura , atque industria gu- 
bernarunt , illustria referre exempla videar! Utinam ex ho- 
minibus , qui mihi commissi sunt , perdidisse neminem gra- 
tulari mihi ipse aliquando possim ! Haec ut efficiam , omni 
ope adnitar ; vos autem , filii carissimi , Pastoris vocibus 
boni volentesque audientes sitis , oves quippe pastoris vo- 
cem audire debent , quove ipse velit accurrere. 

Haec generatim universis ; nunc ut moris est , pecu- 
liaria singulis. Ac primum vos appello , qui mihi adsidetis , 
Cathedralis Templi Canonici. Animadvertatis quaeso , quam 
sancte sancta tractanda sint ; illud vobiscum reputetis , ex 
sacris ritibus accurate graviterque peragendis fidelium pie- 
tatem excitari maxime, atque inflammari: contra, illam de- 
bilitari, et vero etiam extingui prorsus, si sacroriun admini- 
stri in divinis celebrandis mysteriis nullam curam , mode- 
stiam , gravitatem adhibeant. Date operam idcirco , ut 
. exemplo vestro Christiana plebs ad religionis cultum qui- 
busdam quasi facibus incendatur. Sed haec hactenus , neque 
enim hortatore indigetis , qui officio vestro cumulatissime sa- 
tisfacitis. 

Vos nunc mea spectat oratio animarum curatores , quos 
ad mei muneris partes sublevandas quasi socios , atque adju- 

tores adseisco. Vobis gregem mihi a Christo regendum da- 
tum, quanta maxima cura possum, commendo. Cavete , ne 
vobis indormientibus cruenta fera in septa ovilis irrumpat , 
caedenique ovium faciat acerbissimam. Erigite afflictas , se- 
ctamini errantes , compescite insolescentes ; nihil unquam 
de sedulitate , ac studio tuendi dominici gregis remittatis 
velim. Quod si , ut infirma est hominum natura , perpetuis 
defatigati curis aliquando defeceritis , certa , atque explorata 
caelestium praemiorum spes, vosmet sustentet, atque erigat. 

Vos nunc, quocumque Ecclesiastico ordine insigniti estis, 
morabor paucis. Vocati in sortem Domini , mortalia haec , 
caduca , mobilia refugere , atque aspernari debetis , aeterna 
tantum spectare , ac persequi. Vobis non otio torpendum , 
verum in excolenda vinea Domini strenue laborandum. Fa- 
cite ut vestris illa exculta laboribus florescat , ac niteat. 
Enimvero caelestis pater familias vestri operis mereedem da- 
bit uberrimam. 

Neque vos praetermittendos censeo Seminarii Alumni , qui 
Ecclesiasticae militiae tyrocinium quodammodo posuistis. Vo- 
bis profligandi oliin , ac perdendi Religionis hostes teterri- 
mi , qui si aetate qualibet , hac nostra potissimum vehemen- 
tius eruperunt. Doctrina , ac pietate instrui vos , ac muniri 
decet , ut bellum tam grave , tam periculosum , tam longe 
lateque dispersum animose , ac fortiter suscipiatis. Ab ine- 
unte aetate virtutis semitam ingrediminor , quam enim nunc 
ingressi fueritis viam , ab ipsa illa nunquam in posterum 
declinaveritis. In vestri expectatione Albanensis isthaec Ec- 
clesia , nedum ipse conquiesco ; quam de vobis excitastis 
spem , egregie ut impleatis , pro viribus adnitamini. 

Vos etiam compellandos arbitror , Religiosorum Ordi- 
num viri , qui abjecta rerum humanarum , et fragilium cura, 
expeditiores multo in caelum contenditis. Perfectionis iter , 
asperrimum licet , excurratis alacriter , quod scilicet praesti- 

teritis, si vestrorum Patrum leges diligentissime custodieritis. 
Quantum sane commoditatis vitae severioris exemplo in 
hominum societatem conferre potestis j verum opere inpri- 
mis , nedum exemplo , proximorum saluti consulatis opor- 
tet. Quocirca oro vos , atque obtestor , ut meos conatus in 
tam gravi obeundo munere , quantum in vobis situm est , 
adiuvetis ; quod quidem a pietate vestra explorata , et co- 
gnita cumulate me assecuturum esse confido. 

Vos etiam breviter cohortabor, Virgines Deo sacrae. Vos 
quidem pulcherrimo illi sponso dedistis fidem qui pascitur in- 
ter lilia ; Virginitatis florem , quem illi devovistis , custodite 
sedulo , ut purum , ac nitentem eidem exhibeatis. Memine- 
ritis praeterea, sine bono opere , ut sapienter Sanctus Grego- 
rius monet , haud magnam esse castitatem. Nolite aemulari 
fatuas virgines , sed lampades vestras boni operis oleo imbua- 
tis , quo splendidius elucescant , ne quum sponsus advene- 
rit , a castissimis illius nuptiis gravi cum moerore rejiciamini. 
Vos fundendis quotidie precibus opitulemini Ecclesiae tot cir- 
cumventae hostium armis , meque tanto onere laborantem 
vestris item precationibus relevetis. 

Doctrinarum, atque Artium Magistri, |>erpendatis velim 
quam gravis provincia , quam difficilis vobis data sit , eam 
ut recte geratis pro virili parte contendite. Vestro ex officio 
rei sacrae, ac publicae felicitas pendet: si namque adolescen- 
tium coronam ad omnem virtutem nedum ad bonas artes in- 
stitueritis , lectissimis certe civibus, et ad munia quaeque 
paratissimis patria floruerit. Numquam vero doctrinam a vir- 
tute dissocietis , nefarium est enim tamquam membrorum a 
capite, sic bonarum artium a religione , ac pietate dissidium. 

Magistratus, atque Optimates, vobis profecto pecftliaris 
quaedam bene agendi necessitas imposita ; enimvero mune- 
rum , ac generis dignitas nulla re amplificatur magis , quam 
recte factorum gloria. Date operam , ut quem obtinetis . ho- 

nor , non a fortuna commodatus , sed a virtute quaesitus vi- 
deatur. 

Vobis autem , reliqui homines , quos iam nunc pastorali 
mea sollicitudine complector, semel , iterum , ac tertio cum 
Joanne dicam « Filioli diligite alterutrum. » Si namque Chri- 
stiana charitas vestros animos comprehenderit, ceterae etiam 
virtutes inter vos efflorescent , quae quidem ex charitate , 
tamquam ex radice progerminant. 

Nunc quando divino destituti auxilio nihil boni aggredi 
possumus , rerum omnium auctorem Deum exoremus im- 
pensius , ut mihi tam grave munus , atque impeditum susci- 
pienti ope sua adesse velit , quo Episcopatus hic meus mihi , 
vobisque benevertat. 

Praesenti illius praesidio committamus etiam Gregorium 
XVI. Pont. Max. ut quem in tanta perturbatione temporum 
ad supremam Apostolorum Principis Sedem evexit, Eum pro 
incolumitate , atque otio christianae rei fortunet, ac sospitet. 

Quae ut facilius assequamur Dei Mater , atque huma- 
ni generis adiutrix Maria obsecranda nobis est ; supplicemus 
etiam Pancratio Martyri invicto , istius Ecclesiae Patrono , 
qui in ipso aetatis flore Christianae fidei veritatem suo san- 
guine confirmavit. Reliquos etiam caelites , qui peculiari 
apud vos honore coluntur , ac praecipue D. Bonaventuram 
hujus olim Sedis Antistitem deprecatores apud immortalem 
Deum adhibeamus. Horum ope , ac tutela fausta omnia ac 
felicia isti gregi ominatus , pastoralem benedictionem meae 
voluntatis , ac studii testem , peramanter impertior. 

Datum extra Portam Coelimontanam Idibus Aprilis 
Anno MDCCCXLUI. 

IMPRIMATUR 

Fr. Dominicus Buttaoui Ord. Praed. S. P. A. Magister. 
IMPRIMATUR 

Joaeph Canali Archiep. Colossen. Vicesgerens. 

